Äiti kavalsi tyttäreltään 10 000 euroa ja pojaltaan 8 350 euroa. Isä kavalsi pojaltaan 1 658 euroa.

Nainen väitti oikeudelle, että kyse olisi lainasta. Hän on sittemmin ostanut lapsille arvoesineitä ja maksanut rahat takaisin kuukausierissä.

Teini-ikäisen tyttären oikeusavustaja vahvisti oikeudessa naisen sanat; äiti on ostanut hänen pyytämiään hyödykkeitä.

Lainaselitys ei kuitenkaan purrut käräjäoikeuteen. Tekohetkellä kyse oli rikoksesta.

Äidin mukaan hän maksoi takaisin muu muassa ostamalla lapsilleen ”tavallista kalliimpia merkkivaatteita ja elektroniikkaa”. Kuvituskuva. MOSTPHOTOS

Kavallukset sattuivat keskisuomalaisella paikkakunnalla vuosina 2014—2016. Nelilapsisen yrittäjäperheen vanhemmat olivat ajautuneet taloudellisiin vaikeuksiin. Molemmilla vanhemmilla on edelleen velkoja ulosotossa.

Perheen vanhempien lasten henkilökohtaisilla pankkitileillä oli kuitenkin rahaa. Periaatteessa lasten vanhemmilla ei ollut näille tileille pääsyä.

Se ei etenkään äitiä estänyt.

Hän nosti vuonna 2014 kouluikäisen tyttärensä tililtä 10 000 euroa ja myöhemmin poikansa tililtä 8 350 euroa lisää.

Naisen mukaan hän käytti rahat tavanomaiseen elämiseen ja muiden lainojen maksamiseen.

”Merkkivaatteita ja elektroniikkaa”

Nainen selitti oikeudelle, että lasten tililtä ”lainaaminen oli ollut helpompaa kuin pankista lainaaminen”.

Naisen mukaan hän aloitti ”noin kaksi vuotta rahojen lainaamisen jälkeen” rahojen takaisin maksamisen.

Kertomansa mukaan hän osti lapsilleen tavanomaista kalliimpia hyödykkeitä, kuten merkkivaatteita ja merkkielektroniikkaa, rotukissoja, kustansi harrastuksia ja niin edelleen. Lisäksi hän maksoi lainaa takaisin kummallekin lapselle 120 euroa kuussa.

Keski-Suomen käräjäoikeudessa pidetyssä kavallusoikeudenkäynnissä perheen nykyään teini-ikäinen tytär tuli äitinsä avuksi.

Tytär totesi edunvalvojansa ja asiamiehensä välityksellä, että hänen mielestään kyse oli ollut lainasta, joka oli tullut maksetuksi takaisin. Äiti oli hankkinut hänelle hänen pyytämiään hyödykkeitä.

Tyrmäys vanhemmille

Myös mies nimitti nostojaan pojan tililtä ”lainaamiseksi”, mutta toisin kuin vaimonsa mies ei ollut onnistunut juurikaan lyhentämään ”lainaansa”.

Käräjäoikeus antoi tuomionsa perjantaina. Se oli tyrmäys perheen vanhemmille.

Käräjäoikeuden mukaan juridisesti tapaus on selvä.

Yhteensä yli 20 000 euron rahasumman siirrot ovat asianomistajille merkittävä asia. Lapset eivät olisi voineet ikänsä johdosta vajaavaltaisina edes oikeudellisesti antaa suostumustaan tapahtuneisiin siirtoihin.

Kummallakaan syytetyllä ei ollut oikeutta siirtoihin – ei lastensa vanhempina eikä huoltajina.

Käräjäoikeus ei niellyt myöskään laina-perustelua. Oikeuden mukaan tekohetkellä pankkisiirrot olivat kavalluksia. Nainen aloitti rahojen takaisin maksut ja hyvitykset lapsilleen vasta kaksi vuotta myöhemmin.

Isän pitää löytää rahat

Oikeus piti sinänsä mahdollisena, että nainen on maksanut myöhemmässä vaiheessa kavaltamansa rahat takaisin lapsilleen. Tällä ei ole kuitenkaan rikosoikeudellista merkitystä.

Nainen on syyllistynyt kavallukseen, samoin kuin miehensä.

Oikeus tuomitsi nykyään 37-vuotiaan naisen kahdesta kavalluksesta neljän kuukauden pituiseen ehdolliseen vankeusrangaistukseen. 49-vuotias mies sai kavalluksesta 60 päiväsakkoa, joista maksettavaa kertyy 360 euroa.

Lapsilleen naisen ei tarvitse maksaa kavaltamiaan rahoja takaisin, koska oikeus uskoi hänen tämän jo tehneen. Miehen sitä vastoin tulee korvata pojalleen kavaltamansa rahat 1 658 euroa viivästyskorkoineen.

Lisäksi pariskunnan tulee maksaa yhteisvastuullisesti valtiolle lastensa avustajan palkkio, joka on 1 228 euroa.

Uunituore käräjätuomio ei ole vielä lainvoimainen.